
                                             Nr. 4c-12/222/24.04.2019
BIROUL PERMANENT AL CAMEREI DEPUTAŢILOR

Alăturat, vă înaintăm raportul Comisiei pentru cultură, arte, mijloace de informare în masă, asupra Propunerii legislative pentru înfiinţarea Muzeului Naţional al Victimelor Comunismului, transmisă cu adresa nr.  Pl - x  410 din 30 octombrie 2017 şi înregistrată la Comisie cu nr.4c-10/222/31.10.2017.
	
	PREŞEDINTE,

 Gigel - Sorinel ŞTIRBU


PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT  

asupra  Propunerii legislative pentru înfiinţarea Muzeului Naţional al Victimelor Comunismului

În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă a fost sesizată spre dezbatere în fond cu Propunerea legislativă pentru înfiinţarea Muzeului Naţional al Victimelor comunismului, transmisă cu adresa nr. Pl-x 410 din 30 octombrie 2017 şi înregistrată la Comisia pentru  cultură, arte, mijloace de informare în masă cu nr. 4c-10/222/31.10.2017.

Propunerea legislativă a fost transmisă spre dezbatere şi avizare Comisiei pentru buget, finanţe şi bănci, Comisiei pentru administraţie publică şi amenajarea teritoriului, Comisiei pentru muncă şi protecţie socială, Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. Până la data întocmirii raportului s-au primit avize negative din partea Comisiilor menţionate anterior. 

În redactarea raportului, Comisia a avut în vedere avizul favorabil, cu observaţii şi propuneri, nr. 322 din 10.05.2017, emis de Consiliul Legislativ. 
Prin punctul de vedere transmis cu nr. 449 din 23.03.2018 Guvernul nu susţine adoptarea iniţiativei legislative.
Prin obiectul de reglementare şi conţinutul său, propunerea legislativă face parte din categoria legilor ordinare. 

În calitate de primă Cameră sesizată, Senatul a respins iniţiativa legislativă în şedinţa din data de 23 octombrie 2017. 
Propunerea legislativă are ca obiect de reglementare înfiinţarea, organizarea şi funcţionarea Muzeului Naţional al Victimelor Comunismului, instituţie publică de cultură, cu personalitate juridică, subordonată şi finanţată din bugetul Ministerului Culturii şi Identităţii Naţionale. 
Comisia a dezbătut propunerea legislativă în şedinţa din data de  9 şi 23 aprilie 2019. 
În conformitate cu prevederile art. 54 din Regulamentul Camerei Deputaţilor, republicat, la lucrările Comisiei a participat, în calitate de invitat, domnul Alexandru Pugna, secretar de stat în  cadrul Ministerului Culturii şi Identităţii Naţionale. 
Potrivit prevederilor art. 75 din Constituţia României, republicată, şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 
În urma dezbaterilor şi a opiniilor exprimate, membrii Comisiei au hotărât, cu unanimitatea voturilor parlamentarilor prezenţi, să propună plenului Camerei Deputatilor respingerea Propunerii legislative pentru înfiinţarea Muzeului Naţional al Victimelor Comunismului.
Motivaţia respingerii se întemeiază pe următoarele considerente.

· Potrivit legii speciale, înfiinţarea muzeelor şi a colecţiilor publice, indiferent de forma de constituire, necesită parcurgerea unor etape procedurale şi îndeplinirea unor condiţii. Astfel, pentru înfiinţarea muzeelor şi a colecţiilor publice este necesar avizul prealabil al Comisiei Naţionale a Muzeelor şi Colecţiilor, care este emis numai după constatarea îndeplinirii condiţiilor specifice referitoare la patrimoniu, sediu, condiţii de conservare etc;
· În ceea ce priveşte acordarea titulaturii de muzeu de importanţă naţională instituţiei nou create, menţionăm faptul că, potrivit art. 16 alin. (1) din Legea nr. 311/2003 această operaţiune ”.. se aprobă prin hotărâre a Guvernului, iniţiată de Ministerul Culturii, cu avizul Comisiei Naţionale a Muzeelor şi Colecţiilor”. Astfel, reglementarea la nivel de lege a unei situaţii ce poate fi reglementată la nivel inferior poate afecta flexibilitatea actului normativ, mai ales în situaţia necesităţii unor modificări;
· Referitor la dispoziţiile art. 2 din iniţiativa legislativă, prin care se preconizează ca acest muzeu să aibă sediul în fostul penitenciar fortul 13 din comuna Jilava, iar imobilul să fie trecut din administrarea Administraţiei Naţionale a Penitenciarelor, în administrarea Ministerului Culturii şi Identităţii Naţionale, precizăm că această preluare ar implica, totodată, şi preluarea zonei de protecţie a imobilului Monument istoric Fortul 13 Jilava, pe teritoriul căreia se află mai multe clădiri construite, incluse în domeniul public al statului, ceea ce ar fi de natură să modifice în mod determinant efectuarea unor activităţi proprii penitenciarului;

· În ceea ce priveşte prevederile art. 12 din iniţiativa legislativă, prin care se stabileşte faptul că finanţarea Muzeului se va face ”integral de la bugetul de stat”, potrivit prevederilor art. 22 din Legea nr. 311/2003, activitatea muzeelor se finanţează din venituri proprii şi subvenţii acordate de la bugetul de stat sau de la bugetele locale, după caz;

· Menţionăm şi faptul că, în şedinţa din data de 23 aprilie a.c. Comisia a luat în dezbatere şi Propunerea legislativă privind înfiinţarea Muzeului Ororilor Comunismului în România (Pl - x  582/2015), retrimisă de către plenul Camerei Deputaţilor, în şedinţa din 21 octombrie 2015, în vederea întocmirii unui raport suplimentar. La finalizarea dezbaterilor asupra acestei iniţiative legislative, membrii Comisiiei au hotărât, cu unanimitatea voturilor parlamentarilor prezenţi, întocmirea unui raport suplimentar de adoptare a iniţiativei legislative, cu amendamente.   
      PREŞEDINTE,

                      SECRETAR,
Gigel – Sorinel ŞTIRBU
              Beatrice TUDOR

